
	[bookmark: nev]MÁTÉ ÁKOS
Programtervező informatikus
MSc, 3. félév
Debreceni Egyetem
Informatikai Kar
	PÓGÁR ISTVÁN
Programtervező informatikus
MSc, 3. félév
Debreceni Egyetem
Informatikai Kar


Témavezető:
	Dr. Orosz Péter
egyetemi adjunktus, DE IK




Időszinkronizáció általános célú GPS modulokkal

Napjainkban a rohamosan növekvő adatforgalom a hálózat sávszélességének növekedését követeli. Míg a korábbi időkben a 10 és 100 Mbit/s-os hálózatok voltak elterjedőben, addig manapság ezt 1 és 10 Gbit/s-os hálózatokra bővítették. Néhány éven belül pedig át kell térni a 40 és 100 Gbit/s-os hálózatokra is. Ilyen sebességek mellett az adatforgalom ellenőrzése nagyfokú pontosságot követel.
A hálózati forgalommérés során, a kommunikáció utólagos elemzéséhez, a hálózat monitorozó eszközök minden csomagra időbélyeget helyeznek el. Ezen időbélyegek által valósítható meg elosztott rendszereknél a mérési eredmények sorrendhelyes központi tárolása, továbbá következtetni lehet arra, hogy az elkapott csomagok milyen késleltetéssel haladtak végig az adott hálózaton. Ebből kifolyólag az időbélyegzésnél használt lokális rendszeridő szerves része a vizsgálatnak. Kihasználva azt a lehetőséget, hogy a globális pozícionáló rendszerek (GPS) az egyezményes időt (UTC) is sugározzák, dolgozatunkban annak járunk utána, hogy lehetséges‑e általános célú GPS vevőkkel elérni azt az időbeni pontosságot, amely a 40 és 100 Gbit/s sávszélességű hálózatok forgalmának monitorozásához szükséges. Cél az, hogy a szinkronizált hálózat monitorozó eszközök belső órái között ne legyen 50 ns-nál nagyobb eltérés.
Globális pozíció meghatározásnál sok olyan hibaforrás van, ami kihat a pozícionálás pontosságára. Viszont ezek nagy részét kompenzálják más GPS műholdrendszerek (EGNOSS, WAAS), amit szintén sugároznak a vevők számára. Viszont az olyan hibaforrásokat, amit többek között a különböző légköri rétegek összetétel változásából és hőmérséklet ingadozásából ered, nehéz kompenzálni. Többek között innen ered az a különbség, ami két GPS vevő által mért idő között tapasztalható.
Méréseinkhez három, kereskedelmi forgalomban kapható Fastrax IT321 típusú GPS vevőt használtunk. Felhasználtuk azt, hogy a GPS vevőnek van egy dedikált PPS (Pulse per second) kivezetése, ami a GPS műholdak által sugárzott UTC idővel van szinkronizálva. Egy Atlys FPGA kártyát használtunk adatfeldolgozáshoz és továbbításhoz, amelyre a GPS modulok PPS jeleit, illetve a soros vonal adatkimenetét kötöttük. Az FPGA adatkimeneti interfésze USB-n kommunikál számítógéppel, amin az elemzéseket is végezzük.
Vizsgálataink során többféle matematikai módszerrel próbálunk annak a végére járni, hogy ezek, illetve az ehhez hasonló modulok mennyire tudják teljesíteni azokat a feltételeket, amelyeket a fenti követelmények támasztanak.



